“Qoʻqon texnoparki” maxsus sanoat zonasini tashkil etish toʻgʻrisida
(resolution, 2024-12-23)

Fargʻona viloyatida investitsiya muhitini yanada yaxshilash, sanoat zonalarini boshqarishda xorijiy tajribani qoʻllash, elektrotexnika, mashinasozlik, xavfsiz kimyo mahsulotlari va boshqa sohalarda raqobatbardosh tayyor mahsulotlar ishlab chiqarish uchun qulay shart-sharoitlar yaratish maqsadida Vazirlar Mahkamasi qaror qiladi: 1. Fargʻona viloyati hokimligi, Investitsiyalar, sanoat va savdo vazirligi hamda Qishloq xoʻjaligi vazirligining: Fargʻona viloyati Uchkoʻprik tumanida xorijiy investorlar bilan hamkorlikda yirik investitsiya loyihalarini amalga oshirish uchun “Qoʻqon texnoparki” maxsus sanoat zonasini (keyingi oʻrinlarda — Maxsus sanoat zonasi) tashkil etish; birinchi bosqichda — 2024-yildan boshlab 71,2 gektar yer uchastkasida investitsiya loyihalarini amalga oshirish; ikkinchi bosqichda — birinchi bosqichdagi yer uchastkalari toʻliq oʻzlashtirilganidan keyin hamda amalga oshirilgan investitsiya loyihalarining natijadorligidan kelib chiqib, Maxsus sanoat zonasi hududini belgilangan tartibda 158,8 gektarga kengaytirish boʻyicha tegishli choralar koʻrish; Maxsus sanoat zonasi hududida toʻgʻridan-toʻgʻri xorijiy investitsiyalar kiritish hisobidan elektrotexnika, mashinasozlik, kimyo va boshqa yoʻnalishlarda investitsiya loyihalarini amalga oshirish; Fargʻona viloyatining Uchkoʻprik tumani Toʻqsonqovun mahallasidagi H. Hakimzoda massivining 1689-konturdagi qishloq xoʻjaligiga moʻljallangan jami 71,2 gektar sugʻorilmaydigan yer uchastkalarini yer fondining sanoat, transport, aloqa, mudofaa va boshqa maqsadlarga moʻljallangan yerlar toifasiga oʻtkazish toʻgʻrisidagi takliflariga rozilik berilsin. 2. “Qoʻqon texnoparki” maxsus sanoat zonasi chegaralarining tavsifi 1-ilovaga muvofiq tasdiqlansin. 3. Belgilansinki: Maxsus sanoat zonasi keyinchalik uzaytirish imkoniyati bilan 25 yil muddatga tashkil etiladi; Maxsus sanoat zonasi “Qoʻqon texnoparki” maxsus sanoat zonasining boshqaruv kompaniyasi (keyingi oʻrinlarda — Boshqaruv kompaniyasi) tomonidan boshqariladi, ushbu kompaniya ustav fondida muassis sifatida ishtirok etadigan talabgor(lar) Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi (keyingi oʻrinlarda — Hukumat komissiyasi) tomonidan tanlab olinadi; yer uchastkalari Boshqaruv kompaniyasiga Maxsus sanoat zonasining faoliyat yuritish muddatidan oshmagan muddatga va keyinchalik uzaytirish imkoniyati bilan Oʻzbekiston Respublikasi Yer kodeksining 24-moddasida va Oʻzbekiston Respublikasi Prezidentining “Yer munosabatlarida tenglik va shaffoflikni taʼminlash, yerga boʻlgan huquqlarni ishonchli himoya qilish va ularni bozor aktiviga aylantirish chora-tadbirlari toʻgʻrisida” 2021-yil 8-iyundagi PF-6243-son Farmonining 3-bandida belgilangan tartibda ijara huquqi asosida ajratiladi; Boshqaruv kompaniyasiga Hukumat komissiyasi qaroriga binoan investitsiya loyihalarini joylashtirish uchun yer uchastkalarini bosh reja asosida lotlarga boʻlish, har bir lot boʻyicha oʻzining yer uchastkasiga boʻlgan huquq va majburiyatlarini tegishli hokimlik, Boshqaruv kompaniyasi va Maxsus sanoat zonasi ishtirokchisi oʻrtasida imzolanadigan shartnoma asosida ijara muddatidan koʻp boʻlmagan muddatga Maxsus sanoat zonasi ishtirokchilariga auksion savdolarisiz maxsus iqtisodiy zonalar uchun belgilangan talablar asosida oʻtkazish (qayta ijaraga berish) huquqi beriladi. 4. Quyidagilar Maxsus sanoat zonasi faoliyatining asosiy yoʻnalishlari etib belgilansin: tashqi va ichki bozorlarda talab katta boʻlgan yuqori qoʻshilgan qiymatli va import oʻrnini bosuvchi elektrotexnika, mashinasozlik, kimyo va boshqa sohalardagi innovatsion ishlab chiqarishlarni tashkil etish uchun xorijiy va mahalliy investitsiyalarni keng jalb qilish; sanoat sohasida energiya tejamkor, ekologik toza va atrof-muhit muhofazasiga qaratilgan zamonaviy ishlab chiqarish quvvatlarini tashkil etish; Maxsus sanoat zonasi ishtirokchilari oʻrtasida va respublika boʻylab mustahkam sanoat kooperatsiyasi aloqalarini oʻrnatish orqali mahalliy xomashyo va materiallar asosida yuqori texnologiyali mahsulotlar ishlab chiqarish va mahalliylashtirish jarayonlarini jadallashtirish. 5. Quyidagilar Boshqaruv kompaniyasining asosiy vazifalari etib belgilansin: Maxsus sanoat zonasi yer uchastkalaridan samarali foydalanilishini taʼminlash va umumiy foydalanishdagi yerlarni saqlash; yuqori qoʻshilgan qiymatli, yuqori texnologik va raqobatbardosh mahsulotlar ishlab chiqarishni yoʻlga qoʻyish hamda zamonaviy logistika markazlarini barpo etish uchun investorlarni jalb qilish; Maxsus sanoat zonasi hududida joylashtirilishi taklif etiladigan investitsiya loyihalarining eng maʼqullarini tanlab olish; boʻsh yer uchastkalarini hamda bino va inshootlarni investitsiya loyihalarini amalga oshirish uchun uch tomonlama imzolanadigan ijara shartnomasi asosida ijaraga berish; keyinchalik investorlarga ijaraga berish, sotish, lizingga berish yoki qiymatini boʻlib-boʻlib toʻlash orqali sotish maqsadida zamonaviy tayyor ishlab chiqarish bino va inshootlarini qurish; Maxsus sanoat zonasi hududida joylashtirilgan investitsiya loyihalari tashabbuskorlari bilan investitsiya bitimlarini tuzish va ularga Maxsus sanoat zonasi ishtirokchisi maqomini berish; investitsiya majburiyatlarini oʻz vaqtida yoki sifatli bajarmagan Maxsus sanoat zonasi ishtirokchilari bilan tuzilgan investitsiya bitimi va ijara shartnomasini bekor qilish choralarini koʻrish hamda ularning Maxsus sanoat zonasi ishtirokchisi maqomini bekor qilish. 6. Belgilansinki, Maxsus sanoat zonasi hududida joylashtiriladigan investitsiya loyihalari quyidagi mezonlarga javob berishi lozim: moliyalashtirish manbalarining mavjudligi; texnik jihatdan tartibga solish sohasidagi normativ hujjatlarga, arxitektura va qurilish, ekologiya va atrof-muhitni muhofaza qilish, mehnatni muhofaza qilish hamda sanoat xavfsizligi sohasidagi qonunchilik hujjatlariga muvofiqligi. 7. Shunday tartib oʻrnatilsinki, unga muvofiq Maxsus sanoat zonasi hududida: Maxsus sanoat zonasi ishtirokchilariga Oʻzbekiston Respublikasining “Maxsus iqtisodiy zonalar toʻgʻrisida”gi Qonuni va Oʻzbekiston Respublikasining Soliq kodeksiga asosan maxsus iqtisodiy zonalar ishtirokchilari uchun joriy etilgan soliq va bojxona imtiyozlari taqdim etiladi; Vazirlar Mahkamasining 2021-yil 4-iyundagi 352-son qarori bilan tasdiqlangan Oʻzbekiston Respublikasi hududiga import qilishda bojxona boji va qoʻshilgan qiymat soligʻidan ozod etiladigan, respublikada oʻxshashi ishlab chiqarilmaydigan texnologik asbob-uskunalar roʻyxatiga muvofiq imtiyozlar tatbiq etiladi; Maxsus sanoat zonasi ishtirokchilari bilan Boshqaruv kompaniyasi oʻrtasida umumiy mulkni saqlash shartnomasi tuziladi, unga asosan tushadigan mablagʻlar Maxsus sanoat zonasi hududini saqlash, obodonlashtirish, infratuzilmasini yaxshilash uchun Boshqaruv kompaniyasiga yoʻnaltiriladi; muhandislik-kommunikatsiya infratuzilmasi obyektlarini va avtomobil yoʻllarini qurish ishlari Oʻzbekiston Respublikasi Prezidentining “Hududlarda muhandislik-kommunikatsiya infratuzilmasini yanada rivojlantirish chora-tadbirlari toʻgʻrisida” 2020-yil 18-dekabrdagi PQ-4929-son qaroriga asosan moliyalashtiriladi; muhandislik-kommunikatsiya infratuzilmasi obyektlari va avtomobil yoʻllarini qurish ishlarini amalga oshirish uchun buyurtmachilar Oʻzbekiston Respublikasi Prezidentining “Maxsus iqtisodiy va kichik sanoat zonalari muhandislik-kommunikatsiya infratuzilmasini yanada rivojlantirish chora-tadbirlari toʻgʻrisida” 2021-yil 30-apreldagi PQ-5101-son qaroriga muvofiq tanlanadi; muhandislik-kommunikatsiya infratuzilmasi obyektlarini va avtomobil yoʻllarini qurish ishlarini tezlashtirish uchun, istisno tariqasida, maxsus axborot portalida tanlov oʻtkazish toʻgʻrisida eʼlon joylashtirmagan holda va xarid qilish tartib-taomillarini elektron shaklda oʻtkazmasdan, buyurtmachilar tizimidagi korxonalarni bosh loyiha va bosh pudrat tashkiloti sifatida belgilashga ruxsat etiladi. Bunda suv taʼminoti inshootlarini qurish uchun loyiha va pudrat tashkilotlarini “Shaffof qurilish” milliy axborot tizimida yuqori reytingga hamda koʻp yillik tajriba va malakali mutaxassislarga ega boʻlgan salohiyatli loyiha va pudrat tashkilotlari orasidan tanlab olishga ruxsat berilsin. 8. Hukumat komissiyasi (Xodjayev) qisqa muddatlarda Maxsus sanoat zonasini ilgʻor tajriba asosida samarali boshqarish uchun xorijiy kompaniyalarni jalb qilish choralarini koʻrsin. 9. Fargʻona viloyati hokimligi: Qurilish va uy-joy kommunal xoʻjaligi vazirligi hamda Investitsiyalar, sanoat va savdo vazirligi bilan birgalikda ikki oy muddatda Maxsus sanoat zonasining bosh rejasi belgilangan tartibda tasdiqlanishini; Investitsiyalar, sanoat va savdo vazirligi bilan birgalikda Maxsus sanoat zonasi hududida 2026-yil oxiriga qadar kamida 1,5 mlrd AQSh dollari miqdorida investitsiyalar oʻzlashtirilishini, 5 mingta yangi ish oʻrinlari yaratilishini, yiliga qiymati 1,5 trln soʻmdan ortiq sanoat mahsulotlari ishlab chiqarish quvvatlari ishga tushirilishini, qiymati yillik 75 mln AQSh dollari miqdoridagi mahsulotlar qoʻshimcha eksport qilinishini va Davlat budjetiga yiliga 180 mlrd soʻm qoʻshimcha soliq tushumlari tushishini taʼminlasin. 10. “Qoʻqon texnoparki” maxsus sanoat zonasini 2024-2025-yillarda muhandislik-kommunikatsiya va avtomobil yoʻllari infratuzilmasi bilan taʼminlash boʻyicha manzilli dastur (keyingi oʻrinlarda — Manzilli dastur) 2-ilovaga muvofiq tasdiqlansin. 11. Iqtisodiyot va moliya vazirligi Manzilli dasturga kiritilgan obyektlarni qurish uchun zarur boʻladigan mablagʻlar 2024-2025-yillarda ijtimoiy va ishlab chiqarish infratuzilmasini rivojlantirish dasturlari doirasida ajratilishini taʼminlasin. 12. Energetika vazirligi, Qurilish va uy-joy kommunal xoʻjaligi vazirligi, “Hududiy elektr tarmoqlari” AJ, “Hududgaztaʼminot” AJ, “Oʻzsuvtaʼminot” AJ, Avtomobil yoʻllari qoʻmitasi Manzilli dasturga kiritilgan obyektlarning oʻz vaqtida va sifatli qurilishini taʼminlasin. Bunda ishlab chiqarish obyektlarida ustuvor ravishda muqobil yoki qayta tiklanuvchi energiya manbalaridan foydalanish belgilansin. 13. Investitsiyalar, sanoat va savdo vazirligi hamda Fargʻona viloyati hokimligi mazkur qarorda nazarda tutilgan tadbirlarning bajarilishini doimiy monitoring qilib borsin. 14. Oʻzbekiston Respublikasi Iqtisodiyot va moliya vazirligi huzuridagi Kadastr agentligi Yer resurslarining holati boʻyicha milliy hisobotga tegishli oʻzgartirishlar kiritsin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev va Fargʻona viloyati hokimi X.X. Bozarov zimmasiga yuklansin.